b'\n_START_ARTICLE_\nBir\xc5\xbe\xc5\xb3 Saul\xc4\x97s gimnazija\n_START_SECTION_\nIstorija\n_START_PARAGRAPH_\n\xe2\x80\x9eSaul\xc4\x97s\xe2\x80\x9c gimnazija \xc4\xafkurta 1917\xc2\xa0m. lapkri\xc4\x8dio 20 d. \xe2\x80\x9eSaul\xc4\x97s\xe2\x80\x9c draugijos r\xc5\xabpes\xc4\x8diu. Patalpos buvo nuomojamos, nepritaikytos mokymui. Dauguma j\xc5\xb3 buvo Dirvono (dabar Vytauto) gatv\xc4\x97je. 1931\xc2\xa0m. pastatyti nauji gimnazijos r\xc5\xabmai (architektas Vytautas Landsbergis-\xc5\xbdemkalnis). Gimnazijoje veik\xc4\x97 skaut\xc5\xb3, ateitinink\xc5\xb3, literat\xc5\xabros m\xc4\x97g\xc4\x97j\xc5\xb3, fizik\xc5\xb3 elektronik\xc5\xb3 lavinimosi kuopel\xc4\x97s. Kasmet gimnazija surengdavo po 2-3 vie\xc5\xa1us vakarus, pavasariais reng\xc4\x97 sporto \xc5\xa1ventes, \xc5\xa1e\xc5\xa1tadieniais\xc2\xa0\xe2\x80\x93 literat\xc5\xabrinius vakarus, atskir\xc5\xb3 klasi\xc5\xb3 pasilinksminimus su menin\xc4\x97mis programomis, tur\xc4\x97jo d\xc5\xabd\xc5\xb3 orkestr\xc4\x85, \xc5\xbeiemomis \xc4\xafsirengdavo savo \xc4\x8diuo\xc5\xbeykl\xc4\x85._NEWLINE_1960\xc2\xa0m. prie mokomojo pastato buvo pastatytas m\xc5\xabrinis 3 auk\xc5\xa1t\xc5\xb3 300 viet\xc5\xb3 bendrabutis, o 1974\xc2\xa0m.\xc2\xa0\xe2\x80\x93 priestatas, sujung\xc4\x99s mokom\xc4\x85j\xc4\xaf ir gyvenam\xc4\x85j\xc4\xaf pastatus._NEWLINE_1992\xe2\x80\x931993\xc2\xa0m. mokykla prad\xc4\x97ta reorganizuoti \xc4\xaf gimnazij\xc4\x85: \xc4\xafdiegta kabinetin\xc4\x97 sistema, \xc5\xa1vietimo ir mokslo ministerijoje patvirtinti profilinio mokymo ir sustiprinto dalyk\xc5\xb3 mokymo planai, \xc4\xafrengta skaitykla, i\xc5\xa1pl\xc4\x97sti ry\xc5\xa1iai su \xc5\xa1alies auk\xc5\xa1tosiomis mokyklomis, atskirtos 5-8 klas\xc4\x97s. 1998\xc2\xa0m. mokyklai v\xc4\x97l suteiktas gimnazijos statusas. Tai buvo pirmoji keturmet\xc4\x97 gimnazija Lietuvoje. 2001\xc2\xa0m. vasar\xc4\x85 renovuotas visas pastatas\xc2\xa0\xe2\x80\x93 pakeisti langai, stogas, \xc5\xa1ilumos mazgas, ap\xc5\xa1iltintas pastatas, perda\xc5\xbeytas fasadas._NEWLINE_\xc5\xa0iuo metu gimnazijoje mokosi 467 mokiniai i\xc5\xa1 viso Bir\xc5\xbe\xc5\xb3 rajono. Dirba 37 pedagogai, i\xc5\xa1 kuri\xc5\xb3 4\xc2\xa0% mokytojai ekspertai 53\xc2\xa0%\xc2\xa0\xe2\x80\x93 mokytojai metodininkai, 14\xc2\xa0%\xc2\xa0\xe2\x80\x93 vyresnieji mokytojai 13\xc2\xa0% - mokytojai. Darnaus viso kolektyvo darbo d\xc4\x97ka gimnazistai i\xc5\xa1kovoja puiki\xc5\xb3 laim\xc4\x97jim\xc5\xb3 olimpiadose ir konkursuose.'